Чалкуйрук–Акжылга алтын кени
Чалкуйрук–Акжылга алтын кени  Ош облусунун Кара-Суу районунда, Ош шаарынан 95  км түштүктө, Алай кырка тоосунун түндүк капталында, деңиз деңгээлинен 2100–3000 м бийиктикте. Кен 1915-жылдан белгилүү. 1957–83-ж. издөө-баалоо иштери жүргүзүлгөн. Кен аймагы пермдин граниттери, диориттери, кварцтуу диориттери жана дайкалары менен жирелген силурдун метаморфизмделген көмүр-чополуу сланецтеринен жана жогорку палеозойдун флишоид катмарларынан түзүлгөн. Рудалануу пермдин кварцтуу диориттери менен акиташ горизонтторунун контактысында скарн кабаттары жана терриген тоотектеринин ичиндеги түндүк-чыгыш жана кендикке жакын багыттагы жаракалар боюнча тик жайгашкан кварц-карбонат-полисульфид тарамдары менен байланышкан. Рудалануу тарам тибине жана алтын-сульфид формациясына кирет. Руданын негизги минералдары: пирротин, арсенопирит, пирит, скородит, лимонит. Алтындын орточо өлчөмү 5,75 г/т. Руданын запасы жана ресурсу 19604,8 миң т, алтындыкы – 112,75 т.

Колдонулган адабияттар
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
 Кыргызстандын кен байлыктары